Avainsanat

Tiivistelmä



Avainsanat

1. Ennakkoratkaisukysymykset – Yhteisöjen tuomioistuimen toimivalta – Sellaisen kansainvälisen sopimuksen tulkinta, jonka yhteisö ja jäsenvaltiot ovat tehneet jaetun toimivallan nojalla

(EY 234 artikla; TRIPS-sopimuksen 33 artikla)

2. Kansainväliset sopimukset – Teollis- ja tekijänoikeuksien kauppaan liittyvistä näkökohdista tehty sopimus (TRIPS)

(TRIPS-sopimuksen 33 artikla)

Tiivistelmä

1. Koska yhteisö ja sen jäsenvaltiot tekivät sopimuksen teollis- ja tekijänoikeuksien kauppaan liittyvistä näkökohdista (TRIPS-sopimus) jaetun toimivallan nojalla, yhteisöjen tuomioistuin, jonka käsiteltäväksi asia on saatettu perustamissopimuksen määräysten ja erityisesti EY 234 artiklan nojalla, on toimivaltainen määrittelemään velvoitteet, joihin yhteisö on näin sitoutunut, ja tulkitsemaan tätä varten TRIPS-sopimuksen määräyksiä. Kysymys toimivallan jakamisesta yhteisön ja sen jäsenvaltioiden välillä edellyttää yhteisön tasolla yhtenäistä vastausta, jonka ainoastaan yhteisöjen tuomioistuin kykenee antamaan.

Näin ollen on olemassa varma yhteisön intressi sille, että yhteisöjen tuomioistuinta pidetään toimivaltaisena tulkitsemaan mainitun TRIPS-sopimuksen patenttien vähimmäissuoja-aikaa koskevaa 33 artiklaa, jotta voidaan ratkaista, estääkö yhteisön oikeus sen, että kyseisellä määräyksellä katsotaan olevan välitön oikeusvaikutus.

(ks. 33 ja 36–38 kohta)

2. Marrakeshissa 15.4.1994 allekirjoitettua, Maailman kauppajärjestön (WTO) perustamissopimuksen liitteessä 1 C olevaa ja Uruguayn kierroksen monenvälisissä kauppaneuvotteluissa (1986–1994) laadittujen sopimusten tekemisestä Euroopan yhteisön puolesta yhteisön toimivaltaan kuuluvissa asioissa tehdyllä neuvoston päätöksellä 94/800 hyväksyttyä teollis- ja tekijänoikeuksien kauppaan liittyvistä näkökohdista tehtyä sopimusta (TRIPS-sopimus) sovellettaessa silloin, kun kyse on alasta, josta yhteisö ei ole vielä antanut säännöksiä ja joka näin ollen kuuluu jäsenvaltioiden toimivaltaan, teollis- ja tekijänoikeuksien suojaaminen ja lainkäyttöelinten tätä varten toteuttamat toimenpiteet eivät kuulu yhteisön oikeuden soveltamisalaan, joten yhteisön oikeudessa ei määrätä eikä suljeta pois sitä, että tietyn jäsenvaltion oikeusjärjestyksessä tunnustetaan yksityisille oikeus vedota suoraan TRIPS-sopimukseen sisältyvään oikeusnormiin tai että tuomioistuimella on velvollisuus soveltaa tällaista normia viran puolesta.

Jos sitä vastoin todetaan, että kyseistä alaa säännellään yhteisön lainsäädännöllä, sovelletaan yhteisön oikeutta, mikä tarkoittaa velvollisuutta pitäytyä mahdollisimman tarkasti TRIPS-sopimuksen mukaisessa tulkinnassa ilman, että tämän sopimuksen kyseisellä määräyksellä kuitenkaan voisi olla välitön oikeusvaikutus.

Yhteisö ei kuitenkaan ole vielä käyttänyt toimivaltaansa patenttien alalla, johon kuuluu myös patenttien vähimmäissuoja-aikaa koskeva TRIPS-sopimuksen 33 artikla, tai ainakaan tähän päivään asti tämän toimivallan käyttäminen yhteisön sisällä ei ole ollut riittävän merkittävää, jotta voitaisiin katsoa, että nykyisessä tilassaan kyseinen ala kuuluisi yhteisön oikeuden piiriin.

Näin ollen patenttien alaan liittyvän yhteisön lainsäädännön nykyisessä tilassa yhteisön oikeus ei estä sitä, että kansallinen tuomioistuin soveltaa suoraan mainittua 33 artiklaa kansallisessa oikeudessa säädetyin edellytyksin.

(ks. 34, 35, 46 ja 48 kohta sekä tuomiolauselma)